Oikeusministeriö	

Lausuntopyyntö 15/021/2006, OM044:00/2006, 27.5.2009

ESITUTKINTA- JA PAKKOKEINOTOIMIKUNNAN MIETINTÖ; PUOLUSTUSMINISTERIÖN LAUSUNTO

Oikeusministeriö on pyytänyt puolustusministeriön lausuntoa esitutkinta- ja pakkokeinotoimikunnan mietinnöstä.

Puolustusministeriö on 28 päivänä toukokuuta 2008 asettanut työryhmän, jonka tehtävänä on selvittää puolustusvoimien viranomaisten toimivaltuuksien kehittämistarpeet erityisesti sotilaskurinpitoa ja puolustusvoimien poliisitehtäviä koskien. Työryhmän työ on merkittäviltä osin sidoksissa esitutkinta- ja pakkokeinotoimikunnan työn tuloksiin.

Työryhmän sotilaskurinpitolainsäädännön uudistusta koskeva osamietintö on valmistunut 16 päivänä kesäkuuta 2009. Mietintöä koskevan lausuntopyynnön määräaika päättyy 31 päivänä elokuuta 2009. Työryhmä on juuri ryhtynyt valmistelemaan poliisin tehtävistä puolustusvoimissa annetun lain kokonaisuudistusta. 

Puolustusministeriö pitää esitutkinta- ja pakkokeinotoimikunnan mietinnön ehdotuksia pääosin myönteisinä. Ehdotukset selkeyttäisivät oikeustilaa ja ottaisivat perustuslain sekä perus- ja ihmisoikeudet nykyistä lainsäädäntöä paremmin huomioon. Ehdotukset ovat merkittäviä myös nykyaikaisen rikostorjunnan kannalta.

Salaisten pakkokeinojen ja muun salaisen tiedonhankinnan osalta peitelty tiedonhankinta, peitetoiminta, valeosto ja tietolähteen ohjattu käyttö on tässä vaiheessa rajattu poliisin käyttöön. Mietinnön yksityiskohtaisten perustelujen mukaan (s. 447 ja 553) nämä pakkokeinot tulevat tarkasteltaviksi muun muassa poliisin tehtävistä puolustusvoimissa annetun lain uudistamisen yhteydessä. Puolustusministeriö pitää tätä mainintaa tärkeänä.

Yksikön päällikön sijainen
Hallitusneuvos			Timo Turkki

Hallitussihteeri			Jenni Herrala

TIEDOKSI	Pääesikunta, oikeudellinen osasto